FI Euroopan unionin virallinen lehti L 208/36

KOMISSION TÄYTÄNTÖÖNPANOPÄÄTÖS (EU) 2015/1353,

annettu 3 päivänä elokuuta 2015,

päätöksen 2007/777/EY liitteen II muuttamisesta Etelä-Afrikkaa koskevan kohdan osalta niiden kolmansien maiden ja kolmansien maiden osien luettelossa, joista lihavalmisteiden sekä käsiteltyjen mahojen, rakkojen ja suolten tuonti unioniin on sallittua korkeapatogeenisen lintuinfluenssan yhteydessä

(tiedoksiannettu numerolla C(2015) 5290)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantolauseen, 8 artiklan 1 kohdan ensimmäisen alakohdan, 8 artiklan 4 kohdan sekä 9 artiklan 4 kohdan c alakohdan,

sekä katsoo seuraavaa:

(1) Komission päätöksessä 2007/777/EY (2) vahvistetaan eläinten terveyttä ja kansanterveyttä koskevat säännöt, joita sovelletaan, kun unioniin tuodaan ja kun unionissa passitetaan ja varastoidaan eriä, jotka käsittävät lihavalmisteita ja käsiteltyjä mahoja, rakkoja ja suolia, jäljempänä ’hyödykkeet’.

(2) Päätöksen 2007/777/EY liitteessä II olevassa 2 ja 3 osassa vahvistetaan luettelot kolmansista maista tai niiden osista, joista hyödykkeiden tuonti unioniin on sallittua sillä edellytyksellä, että hyödykkeille on tehty kyseisen liitteen 4 osassa vahvistettu asianmukainen käsittely.

(3) Etelä-Afrikka on mainittu päätöksen 2007/777/EY liitteessä II olevan 2 ja 3 osan luetteloissa kolmantena maana, jonka koko alueelta on sallittua tuoda unioniin tai passittaa unionin kautta siipikarjasta, tarhatuista riistalinnuista, sileälastaisista linnuista ja luonnonvaraisista riistalinnuista saatuja hyödykkeitä.

(4) Kun Etelä-Afrikan alueella todettiin huhtikuussa 2011 korkeapatogeenisen lintuinfluenssan (HPAI) alatyypin H5N2 taudinpurkauksia, päätöstä 2007/777/EY muutettiin komission täytäntöönpanoasetuksella (EU) N:o 536/2011 (3), jotta voitiin säätää, että kaikkien edellä lueteltujen hyödykkeiden tuonti Etelä-Afrikasta unioniin voidaan sallia ainoastaan sen jälkeen, kun niille on tehty käsittely ”D” siten kuin se esitetään päätöksen 2007/777/EY liitteessä II olevassa 4 osassa, jossa säädetään hyödykkeessä mahdollisesti olevan viruksen inaktivoinnista. Tautitilanteen kehittyessä annettiin vielä komission täytäntöönpanoasetukset (EU) N:o 991/2011 (4) ja (EU) N:o 110/2012 (5).

(5) Etelä-Afrikka toimitti 2 päivänä maaliskuuta 2015 tiedot asemastaan korkeapatogeenisen lintuinfluenssan suhteen ja ilmoitti sen koko alueen olevan tästä taudista vapaa.

(6) Komissio on nyt arvioinut nämä tiedot. Arvioinnin sekä Etelä-Afrikan antamien takeiden perusteella on aiheellista muuttaa päätöksen 2007/777/EY soveltamisalaan kuuluvien hyödykkeiden osalta määrättyä käsittelyä, jotta otetaan huomioon suotuisa tautitilanne.

(7) Päätöksen 2007/777/EY liitteessä II olevaa 2 ja 3 osaa olisi sen vuoksi muutettava.

(8) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Muutetaan päätöksen 2007/777/EY liite II tämän päätöksen liitteen mukaisesti.

2 artikla

Tämä päätös on osoitettu kaikille jäsenvaltioille.

Tehty Brysselissä 3 päivänä elokuuta 2015. Komission puolesta Vytenis ANDRIUKAITIS Komission jäsen

(1) EYVL L 18, 23.1.2003, s. 11.

(2) Komission päätös 2007/777/EY, tehty 29 päivänä marraskuuta 2007, eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten tuonnissa kolmansista maista sekä päätöksen 2005/432/EY kumoamisesta (EUVL L 312, 30.11.2007, s. 49).

(3) Komission täytäntöönpanoasetus (EU) N:o 536/2011, annettu 1 päivänä kesäkuuta 2011, päätöksen 2007/777/EY liitteen II ja asetuksen (EY) N:o 798/2008 liitteen I muuttamisesta siltä osin kuin on kyse Etelä-Afrikkaa koskevista kohdista kolmansien maiden ja niiden alueiden luetteloissa (EUVL L 147, 2.6.2011, s. 1).

(4) Komission täytäntöönpanoasetus (EU) N:o 991/2011, annettu 5 päivänä lokakuuta 2011, päätöksen 2007/777/EY liitteen II ja asetuksen (EY) N:o 798/2008 liitteen I muuttamisesta siltä osin kuin on kyse Etelä-Afrikkaa koskevista kohdista kolmansien maiden ja niiden alueiden luetteloissa korkeapatogeenisen lintuinfluenssan osalta (EUVL L 261, 6.10.2011, s. 19).

(5) Komission täytäntöönpanoasetus (EU) N:o 110/2012, annettu 9 päivänä helmikuuta 2012, päätöksen 2007/777/EY liitteen II ja asetuksen (EY) N:o 798/2008 liitteen I muuttamisesta siltä osin kuin on kyse Etelä-Afrikkaa koskevista kohdista kolmansien maiden ja niiden alueiden luetteloissa (EUVL L 37, 10.2.2012, s. 50).